Restitusie is ten diepste'n geloofsaak | Netwerk24
Restitusie is ten diepste'n geloofsaak
Deur Braam Hanekom 16 November 2016 10:29
In 'n wêreld wat kreun onder verdeeldheid, is 'n restitusie-konferensie verlede week in Kaapstad aangebied.
Feitlik elke spreker het 'n mens laat besef dat ons hier te doen het met 'n diep en hewige emosionele stroom wat onder die oppervlak van ons samelewing vloei en dan soms, soos met #FeesMustFall, na die oppervlak borrel.
Restitusie is 'n komplekse en veelkantige begrip, maar dit is een van die sleutels tot heling in Suid-Afrika. Dis egter nie net 'n grondkwessie nie, maar ook 'n diep geestelike saak.
Restitusie sal ook nie versoening bring as dit sonder meer aan mense opgedwing word nie, maar kan 'n reuse-impak hê as dit uit 'n diep geestelike oortuiging sou groei.
Bybelinterpretasie bly ingewikkeld, en reglynige afleidings uit 'n teks van lank gelede bly gevaarlik.
Tog is daar menige Skrifgedeelte wat vir ons beslis 'n teologiese raamwerk gee wat te lank geïgnoreer is.
Vir bevoorregtes soos ek is dit ongemaklik en kan dit 'n mens met baie onsekerheid laat. Die onsekerheid sal egter nie weggaan deur die saak te ignoreer nie.
Restitusie gaan nie oor wiskundige berekeninge nie, maar oor die heling van harte.
Veilige ruimtes waarin na sowel die pyn as die emosies van ander geluister kan word en met redelike nugterheid oor die konkrete implikasies en toepassing gedink kan word, is nou baie nodig.
Reeds op die eerste dag van die konferensie het die bydraes van mense soos aartsbiskop Thabo Makgoba, Thuli Madonsela en Leon Wessels 'n mens laat dink. Dalk help 'n paar aanhalings uit die gesprek:
"Restitusie gaan nie oor wiskundige berekeninge nie, maar oor die heling van harte. Die gesprek raak die wortels van ons medemenslikheid." – Makgoba
" 'n Nuwe wêreld is op die punt om gebore te word. Is ons gereed om die baba te vang? Geweld is die taal van die magtelose." – Madonsela
"Ons het gedink dat die WVK ons sou leer om saam te huil en te lag, maar ons het die lesse te gou vergeet." – Wessels
Van die vloer af was daar ander bydraes soos: "Die Bybel leer ons dat niemand besitters van die grond is nie, maar wel rentmeesters, tot voordeel van ander." En: "Hoe is dit moontlik om 'n neoliberale kapitalistiese stelsel in Suid-Afrika te verander terwyl ons deel van 'n wêreldekonomie is? Moet ons nie 'n gesprek begin oor 'n maksimum salaris nie?"
Vrydagaand maak ek gereed om 'n vleisie te braai. 'n Jong, hawelose man klop aan my deur met 'n sak hout. "Seblief, Meneer, koop dié by my. Ek het byna flou geword van hongerte terwyl ek dit gekap het."